Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τον καθορισμό της θέσης της Κοινότητας όσον αφορά την απόφαση της μεικτής επιτροπής που συστάθηκε στο πλαίσιο της συμφωνίας αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών Αμερικής για την έγκριση του εσωτερικού κανονισμού της

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικο

Το άρθρο 14 παράγραφος 1 της συμφωνίας αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών Αμερικής (εφεξής "η συμφωνία") συστήνει μια μεικτή επιτροπή. Το άρθρο 14 παράγραφος 3 της συμφωνίας προβλέπει ότι η μεικτή επιτροπή θα καθορίσει τον δικό της εσωτερικό κανονισμό.

Σύμφωνα με το άρθρο 3 παράγραφος 3 της απόφασης 1999/78/EΚ [1] του Συμβουλίου για τη σύναψη της συμφωνίας, η θέση της Κοινότητας όσον αφορά την απόφαση της μεικτής επιτροπής για την έγκριση του εσωτερικού κανονισμού της, καθορίζεται από το Συμβούλιο, το οποίο αποφασίζει με ειδική πλειοψηφία, μετά από πρόταση της Επιτροπής.

[1] ΕΕ L 31, 4.2.1999, σ.1

2. Ο Εσωτερικοσ Κανονισμοσ

Ο εσωτερικός κανονισμός καθορίζει τις λειτουργικές λεπτομέρειες της μεικτής επιτροπής και συμπεριλαμβάνει, μεταξύ άλλων, τα ακόλουθα:

- Οργάνωση της μεικτής επιτροπής όσον αφορά την προεδρία (άρθρο 1), τις συνεδριάσεις σε τακτικά διαστήματα και την προετοιμασία τους (άρθρο 2), την κατάρτιση και τη συμφωνία σχετικά με το χρονοδιάγραμμα των συνεδριάσεων (άρθρο 4) και τα κοινά πρακτικά των συνεδριάσεων (άρθρο 5).

- Καθορισμός διαδικασιών για τον τρόπο με τον οποίο πρέπει να λαμβάνονται οι αποφάσεις από την μεικτή επιτροπή (άρθρο 6). Αυτές οι διαδικασίες αφορούν ειδικότερα τον διορισμό και την κατάρτιση καταλόγου των φορέων αξιολόγησης της πιστότητας στο πλαίσιο των τομεακών παραρτημάτων, όπως προβλέπεται στο άρθρο 7 της συμφωνίας.

- Δήλωση ότι οι συνεδριάσεις της μεικτής επιτροπής δεν είναι ανοικτές στο κοινό και ότι ο εμπιστευτικός χαρακτήρας που απαιτείται βάσει του άρθρου 17 της συμφωνίας ισχύει για τα έγγραφα που ανταλλάσσονται και τα πρόσωπα που καλούνται να συμμετέχουν στις συνεδριάσεις και δεν είναι υπάλληλοι των μερών.

3. Οικονομικεσ και Επιχειρηματικεσ επιπτωσεισ

Αυτή η πρόταση δεν έχει καμία επίπτωση για τον προϋπολογισμό της Κοινότητας ή για τις μικρές και μεσαίες επιχειρήσεις.

4. Συμπερασμα

Για τους λόγους που εξηγούνται ανωτέρω, η Επιτροπή προτείνει στο Συμβούλιο να εγκρίνει την απόφαση για τον καθορισμό της θέσης της Κοινότητας για απόφαση της μεικτής επιτροπής, που έχει συσταθεί στο πλαίσιο της συμφωνίας, υιοθετώντας τον εσωτερικό κανονισμό της.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τον καθορισμό της θέσης της Κοινότητας όσον αφορά την απόφαση της μεικτής επιτροπής που συστάθηκε στο πλαίσιο της συμφωνίας αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών Αμερικής για την έγκριση του εσωτερικού κανονισμού της

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας,

Την απόφαση 1999/78/EΚ του Συμβουλίου της 22ας Ιουνίου1998, για τη σύναψη συμφωνίας αμοιβαίας αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής [2], εφεξής "η συμφωνία", και ειδικότερα το άρθρο 3 παράγραφος 3

[2] ΕΕ L 31, 4.2.1999, σ.1

Την πρόταση της Επιτροπής [3],

[3] ΕΕ C , , σ. .

Εκτιμώντας τα εξής:

(1) Το άρθρο 14 παράγραφος 3 της συμφωνίας προβλέπει ότι η μεικτή επιτροπή που έχει συσταθεί στο πλαίσιο της συμφωνίας, θα καθορίσει τον δικό της εσωτερικό κανονισμό,

(2) Πρέπει να καθοριστεί η θέση της Κοινότητας για μία τέτοια απόφαση,

ΑΠΟΦΑΣΙΖΕΙ:

Άρθρο 1

Η θέση που πρέπει να υιοθετήσει η Ευρωπαϊκή Κοινότητα για απόφαση της μεικτής επιτροπής που έχει συσταθεί στο πλαίσιο του άρθρου 14 της συμφωνίας αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών Αμερικής, για την θέσπιση του εσωτερικού κανονισμού της, θα στηρίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση. Πριν την έγκριση της απόφασης από την μεικτή επιτροπή, είναι δυνατό να συμφωνηθούν τροποποιήσεις τεχνικού χαρακτήρα χωρίς να χρειαστεί άλλη απόφαση του Συμβουλίου.

Άρθρο 2

Η απόφαση της μεικτής επιτροπής θα δημοσιευθεί στην Επίσημη Εφημερίδα αμέσως μετά την έγκρισή της.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

Απόφαση αριθ. xx/2001 της μικτής επιτροπής που ιδρύθηκε βάσει της συμφωνίας για την αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής

για την έγκριση του εσωτερικού κανονισμού της

Η ΜΙΚΤΗ ΕΠΙΤΡΟΠΗ,

Έχοντας υπόψη τη συμφωνία για την αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, και ιδίως το άρθρο 14.

Εκτιμώντας ότι το άρθρο 14 παράγραφος 3 της συμφωνία προβλέπει ότι η μικτή επιτροπή θεσπίζει τον δικό της εσωτερικό κανονισμό.

ΑΠΟΦΑΣΙΖΕΙ:

1. Εγκρίνεται με την παρούσα, ο εσωτερικός κανονισμός της μικτής επιτροπής, όπως ορίζεται στο προσάρτημα της παρούσας απόφασης.

2. Η παρούσα απόφαση, εις διπλούν, υπογράφεται από αντιπροσώπους της μικτής επιτροπής που εξουσιοδοτούνται να ενεργούν εξ ονόματος των μερών όσον αφορά την τροποποίηση της συμφωνίας. Η παρούσα απόφαση αρχίζει να ισχύει από την ημερομηνία της τελευταίας εκ των υπογραφών αυτών.

Ουάσινγκτον , .......... Βρυξέλλες, ......................................

Εξ ονόματος Εξ ονόματος

των Ηνωμένων Πολιτειών της Αμερικής της Ευρωπαϊκής Κοινότητας

Εσωτερικός κανονισμός

της μικτής επιτροπής που ιδρύθηκε βάσει της συμφωνίας για την αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής

Άρθρο 1 Προεδρία

Η προεδρία της μικτής επιτροπής ασκείται από κοινού από έναν αντιπρόσωπο της Ευρωπαϊκής Κοινότητας και έναν των Ηνωμένων Πολιτειών.

Άρθρο 2 Συνεδριάσεις

1. Η μικτή επιτροπή συνέρχεται σε τακτά διαστήματα, και τουλάχιστον μία φορά ετησίως σε αμοιβαία συμφωνηθέντα χρόνο. Στην περίπτωση που ένα μέρος κρίνει αναγκαίας τη διεξαγωγή συμπληρωματικών συνεδριάσεων, το άλλο μέρος ικανοποιεί το αίτημα αυτό στο μέγιστο δυνατό βαθμό.

2. Τα συμβαλλόμενα μέρη αναλαμβάνουν εκ περιτροπής τη διοργάνωση της συνεδρίασης, εκτός αν συμφωνηθεί διαφορετικά. Οι τηλεδιασκέψεις ή οι βιντεοδιασκέψεις μπορούν να χρησιμοποιούνται μετά από συμφωνία μεταξύ των μερών.

3. Οι συνεδριάσεις της μικτής επιτροπής συγκαλούνται από τους συμπροέδρους.

4. Οι συμπρόεδροι καθορίζουν μία ημερομηνία διεξαγωγής της συνεδρίασης και ανταλλάσσουν τα απαιτούμενα έγγραφα εγκαίρως, ώστε να εξασφαλιστεί επαρκής προετοιμασία, εφόσον είναι δυνατό, 3 εβδομάδες πριν από τη συνεδρίαση.

5. Το συμβαλλόμενο μέρος που φιλοξενεί τη συνεδρίαση αναλαμβάνει και τα θέματα διοικητικής μέριμνας. Οι συνεδριάσεις που συγκαλούνται μέσω βιντεοδιάσκεψης ή τηλεδιάσκεψης κανονίζονται από τον πρόεδρο που ζήτησε τη συνεδρίαση.

Άρθρο 3 Αντιπροσωπείες

Τα συμβαλλόμενα μέρη ενημερώνονται αμοιβαία τουλάχιστον μια εβδομάδα πριν από τη συνεδρίαση, σχετικά με τη σύνθεση των αντιπροσωπειών τους.

Άρθρο 4 Ημερήσια διάταξη των συνεδριάσεων

1. Για κάθε συνεδρίαση συντάσσεται προσωρινή ημερήσια διάταξη από τους συμπροέδρους, το αργότερο 14 ημέρες πριν από την συνεδρίαση. Η προσωρινή ημερήσια διάταξη περιέχει τα θέματα για τα οποία έχει ληφθεί αίτηση συμπερίληψής τους στην ημερήσια διάταξη από έναν από τους Προέδρους, το αργότερο 14 ημέρες πριν από την συνεδρίαση.

2. Κάθε συμβαλλόμενο μέρος μπορεί να προσθέσει θέματα στην προσωρινή ημερήσια διάταξη οποιαδήποτε στιγμή πριν από τη συνεδρίαση, εφόσον συμφωνεί και το άλλο μέρος. Οι αιτήσεις για προσθήκη στην προσωρινή ημερήσια διάταξη αποστέλλονται εγγράφως, αν είναι δυνατόν, και ικανοποιούνται στο μέτρο του δυνατού.

3. Η τελική ημερήσια διάταξη εγκρίνεται από τους συμπροέδρους στην αρχή κάθε συνεδρίασης. Στοιχείο άλλο από αυτά που περιέχονται ήδη στην προσωρινή ημερήσια διάταξη μπορεί να συμπεριληφθεί εκ των υστέρων, εφόσον τα μέρη συμφωνούν, και ικανοποιείται στο μέτρο του δυνατού.

Άρθρο 5 Πρακτικά των συνεδριάσεων

1. Προσχέδιο των πρακτικών καταρτίζεται το συντομότερο δυνατό από τον Πρόεδρο που φιλοξενεί τη συνεδρίαση.

2. Τα πρακτικά, κατά γενικό κανόνα, παραθέτουν όσον αφορά κάθε στοιχείο της ημερήσιας διάταξης:

(α) τα έγγραφα που υπέβαλε η μικτή επιτροπή.

(β) τις δηλώσεις τις οποίες ζήτησε ένα συμβαλλόμενο μέρος να περιληφθούν. και

(γ) τις αποφάσεις που λήφθηκαν και τα συμπεράσματα που εγκρίθηκαν για ένα συγκεκριμένο θέμα.

3. Στα πρακτικά αναγράφονται επίσης τα άτομα των αντίστοιχων αντιπροσωπειών που συμμετέχουν, καθώς και το υπουργείο ή η υπηρεσία που εκπροσωπούνται.

4. Τα πρακτικά εγκρίνονται από τη μικτή επιτροπή στην επόμενη συνεδρίασή της.

Άρθρο 6 Αποφάσεις μικτής επιτροπής

1. Η μικτή επιτροπή λαμβάνει τις αποφάσεις της με ομοφωνία.

2. Η μικτή επιτροπή μπορεί να εγκρίνει απόφαση με γραπτή διαδικασία σε στιγμή άλλη από τις επίσημες συνεδριάσεις της μικτής επιτροπής.

3. Οι αποφάσεις της μικτής επιτροπής φέρουν την επικεφαλίδα «απόφαση» και ακολουθούνται από αύξοντα αριθμό και από την περιγραφή του θέματός τους. Η ημερομηνία έναρξης ισχύος της απόφασης αναγράφεται επίσης. Οι αποφάσεις υπογράφονται από αντιπροσώπους της μικτής επιτροπής που εξουσιοδοτούνται να ενεργούν εξ ονόματος των μερών. Οι αποφάσεις συντάσσονται εις διπλούν και κάθε απόδοση είναι εξίσου αυθεντική.

4. Οι αποφάσεις που σχετίζονται με τον καθορισμό και την καταγραφή ενός φορέα διαπίστωσης της συμμόρφωσης εγκρίνονται με γραπτή διαδικασία. Για το σκοπό αυτό, σύμφωνα με το άρθρο 7 της συμφωνίας, και με την επιφύλαξη των συγκεκριμένων διατάξεων ενός τομεακού παραρτήματος της συμφωνίας, ισχύουν οι ακόλουθες διαδικασίες:

(α) Ένα μέρος υποβάλει γραπτώς την πρότασή του, υπό μορφή προσχεδίου απόφασης της μικτής επιτροπής για την τροποποίηση του τομεακού παραρτήματος ώστε να περιλαμβάνει φορέα ή φορείς διαπίστωσης της συμμόρφωσης (επισυνάπτεται υπόδειγμα), στο άλλο μέρος, περιλαμβανομένης και της σχετικής τεκμηρίωσης. Το άλλο μέρος γνωστοποιεί γραπτώς την ημερομηνία παραλαβής της πρότασης. Το μέρος που παραλαμβάνει την πρόταση δηλώνει γραπτώς τη συγκατάθεσή του ή την αντίρρησή του εντός 60 ημερών από την παραλαβή της.

(β) Εάν το μέρος που παραλαμβάνει την πρόταση χρειάζεται συμπληρωματικές πληροφορίες, διατυπώνει γραπτώς το αίτημά του και τους λόγους για τους οποίους ζητεί τις συγκεκριμένες πληροφορίες. Όταν υποβάλλεται αίτηση για συμπληρωματικές πληροφορίες, αναστέλλεται η περίοδος των 60 ημερών η οποία αρχίζει να υπολογίζεται και πάλι μόλις ληφθούν οι συμπληρωματικές πληροφορίες, εκτός κι αν το μέρος έχει ζητήσει γραπτώς επιπλέον προθεσμία 30 ημερών για να επαληθεύσει τις συμπληρωματικές αυτές πληροφορίες.

(γ) Με την αποδοχή της πρότασης, το μέρος που λαμβάνει την αίτηση υπογράφει και θέτει ημερομηνία στην απόφαση της μικτής επιτροπής και την διαβιβάζει στο άλλο μέρος. Ο κατάλογος του προτεινόμενου φορέα, ή φορέων, διαπίστωσης της συμμόρφωσης αρχίζει να ισχύει από την ημερομηνία που αναγράφεται στην απόφαση της μικτής επιτροπής.

(δ) Αν το μέρος που λαμβάνει πρόταση για προσδιορισμό αδυνατεί να διατυπώσει τη συγκατάθεσή του ή την αντίρρησή του εντός της προθεσμίας των 60 ημερών, και εφόσον δεν έχει ζητήσει επιπλέον προθεσμία 30 ημερών, το θέμα παραπέμπεται στην μικτή επιτροπή.

(ε) Εάν ένα μέρος αμφισβητεί, βάσει των στοιχείων που προκύπτουν από την τεκμηρίωση, την τεχνική ικανότητα ή συμβατότητα ενός προτεινόμενου φορέα διαπίστωσης της συμμόρφωσης, ο φορέας αυτός δεν περιέχεται στον κατάλογο που παρατίθεται στο ισχύον τομεακό παράρτημα. Η μικτή επιτροπή μπορεί να αποφασίζει ότι θα επαληθευτεί ο εν λόγω φορέας διαπίστωσης της συμμόρφωσης. Η επαλήθευση διενεργείται έγκαιρα από το μέρος στο έδαφος του οποίου ευρίσκεται εγκατεστημένος ο φορέας, αλλά μπορεί να διενεργείται και από κοινού από τα δύο μέρη σε περιπτώσεις που δικαιολογείται κάτι τέτοιο. Μετά την ολοκλήρωση της επαλήθευσης, η πρόταση για να περιληφθεί ο συγκεκριμένος φορέας διαπίστωσης της συμμόρφωσης στο τομεακό παράρτημα μπορεί να υποβληθεί εκ νέου σύμφωνα με τη διαδικασία.

στ) Στην περίπτωση που ένα μέρος ή ο συγκεκριμένος φορέας διαπίστωσης της συμμόρφωσης είναι αντίθετος με την επαλήθευση, ο εν λόγω φορέας δεν περιλαμβάνεται στον κατάλογο του ισχύοντος τομεακού παραρτήματος. Ωστόσο, ένα μέρος μπορεί σε μεταγενέστερη ημερομηνία να υποβάλει νέα πρόταση για να περιληφθεί ο συγκεκριμένος φορέας στον κατάλογο βάσει νέων στοιχείων.

5. Για να ληφθεί απόφαση σχετικά με την αναστολή της αναγραφής ενός φορέα διαπίστωσης της συμμόρφωσης στον σχετικό κατάλογο, εφαρμόζονται οι διαδικασίες του άρθρου 8 της συμφωνίας. Η μικτή επιτροπή θέτει σε ισχύ την αναστολή λαμβάνοντας απόφαση με γραπτή διαδικασία, σύμφωνα με την παράγραφο 3.

6. Για να ληφθεί απόφαση σχετικά με την διαγραφή ενός φορέα διαπίστωσης της συμμόρφωσης από τον σχετικό κατάλογο τομεακού παραρτήματος, εφαρμόζονται οι διαδικασίες του άρθρου 9 της συμφωνίας. Η μικτή επιτροπή θέτει σε ισχύ την αναστολή λαμβάνοντας απόφαση με γραπτή διαδικασία, σύμφωνα με την παράγραφο 3.

Άρθρο 7 Η μικτή επιτροπή και οι μικτές τομεακές επιτροπές

Οι μικτές τομεακές επιτροπές τηρούν ενήμερη τη μικτή επιτροπή και παρέχουν εκθέσεις των εργασιών τους, των συνεδριάσεών τους και των συμπερασμάτων τους όσον αφορά την εφαρμογή των τομεακών παραρτημάτων. Κάθε μέρος της μικτής επιτροπής εξασφαλίζει ότι οι αντιπρόσωποί του στις μικτές τομεακές επιτροπές ενημερώνονται πλήρως για τα θέματα που συζητούνται και τις θέσεις που λαμβάνει η μικτή επιτροπή. Η μικτή επιτροπή μπορεί να αναθέσει συγκεκριμένα καθήκοντα στις μικτές τομεακές επιτροπές.

Άρθρο 8 Διαβούλευση εμπειρογνωμόνων

Η επιτροπή δύναται να συμβουλεύεται εμπειρογνώμονες για συγκεκριμένα θέματα εφόσον συμφωνούν και τα δύο μέρη.

Άρθρο 9 Δαπάνες

1. Κάθε μέρος είναι υπεύθυνο για τις δαπάνες που προκύπτουν από τη συμμετοχή του στις συνεδριάσεις της μικτής επιτροπής, περιλαμβανομένων και των δαπανών προσωπικού, ταξιδιού και διαμονής καθώς και των εξόδων ταχυδρομείου και τηλεπικοινωνιών.

2. Οι λοιπές δαπάνες που προκύπτουν από τη διοργάνωση των συνεδριάσεων καλύπτονται γενικά από το συμβαλλόμενο μέρος που φιλοξενεί τη συνεδρίαση.

Άρθρο 10 Διοικητικές διαδικασίες

1. Εκτός κι αν αποφασιστεί διαφορετικά, οι συνεδριάσεις της μικτής επιτροπής δεν είναι ανοικτές στο κοινό.

2. Τα πρακτικά και τα λοιπά έγγραφα της μικτής επιτροπής θεωρούνται ως πληροφορίες που ανταλλάσσονται σύμφωνα με το άρθρο 17 της συμφωνίας για λόγους εμπιστευτικότητας.

3. Συμμετέχοντες άλλοι, εκτός των αξιωματούχων των μερών, μπορούν να προσκαλούνται από τους συμπροέδρους και υπόκεινται στις ίδιες απαιτήσεις ως προς την εμπιστευτικότητα, σύμφωνα με το άρθρο 17 της συμφωνίας.

4. Τα μέρη μπορούν να διοργανώνουν δημόσιες ενημερώσεις ή να ενημερώνουν με άλλο τρόπο το ενδιαφερόμενο κοινό σχετικά με τα αποτελέσματα των συνεδριάσεων της μικτής επιτροπής.

Προσάρτημα στον εσωτερικό κανονισμό της μικτής επιτροπής

Υπόδειγμα απόφασης της μικτής επιτροπής για την καταχώρηση σε κατάλογο φορέων διαπίστωσης της συμμόρφωσης βάσει γραπτής διαδικασίας.

Απόφαση αριθ. xx/2001 της μικτής επιτροπής που ιδρύθηκε βάσει της συμφωνίας για την αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με την καταχώρηση σε κατάλογο φορέων διαπίστωσης της συμμόρφωσης σύμφωνα με το τομεακό παράρτημα στις [θα διευκρινιστεί αργότερα]

Η ΜΙΚΤΗ ΕΠΙΤΡΟΠΗ,

Έχοντας υπόψη τη συμφωνία για την αμοιβαία αναγνώριση μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, και ιδίως τα άρθρα 7 και 14.

Εκτιμώντας ότι η μικτή επιτροπή πρόκειται να λάβει απόφαση για να περιλάβει φορέα, ή φορείς, διαπίστωσης της συμμόρφωσης σε ένα τομεακό παράρτημα.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Οι φορείς διαπίστωσης της συμμόρφωσης που περιέχονται στο προσάρτημα Α προστίθενται στον κατάλογο των φορέων διαπίστωσης της συμμόρφωσης στην στήλη "πρόσβαση των ΗΠΑ στην αγορά της ΕΚ" στο Τμήμα V του τομεακού παραρτήματος [θα διευκρινιστεί αργότερα].

2. Οι φορείς διαπίστωσης της συμμόρφωσης που περιέχονται στο προσάρτημα Β προστίθενται στον κατάλογο των φορέων διαπίστωσης της συμμόρφωσης στην στήλη "πρόσβαση της ΕΚ στην αγορά των ΗΠΑ" στο Τμήμα V του τομεακού παραρτήματος στις [θα διευκρινιστεί αργότερα].

[μπορούν να προστεθούν συμπληρωματικά προσαρτήματα στα τομεακά παραρτήματα].

3. Το συγκεκριμένο πεδίο καταχώρησης, όσον αφορά τα προϊόντα και τις διαδικασίες διαπίστωσης της συμμόρφωσης, των φορέων διαπίστωσης της συμμόρφωσης οι οποίοι παρατίθενται στα προσαρτήματα Α και Β, έχει συμφωνηθεί από τα μέρη και θα διατηρηθεί.

4. Η παρούσα απόφαση, εις διπλούν, υπογράφεται από αντιπροσώπους της μικτής επιτροπής που εξουσιοδοτούνται να ενεργούν εξ ονόματος των μερών όσον αφορά την τροποποίηση της συμφωνίας. Η παρούσα απόφαση αρχίζει να ισχύει από την ημερομηνία της τελευταίας εκ των υπογραφών αυτών.

Εξ ονόματος Εξ ονόματος

των Ηνωμένων Πολιτειών της Αμερικής της Ευρωπαϊκής Κοινότητας

Ουάσινγκτον, .......... Βρυξέλλες, ................................

Προσάρτημα Α

Φορείς διαπίστωσης της συμμόρφωσης των ΗΠΑ που προστίθενται στον κατάλογο φορέων διαπίστωσης της συμμόρφωσης, στην στήλη "πρόσβαση των ΗΠΑ στην αγορά της ΕΚ" στο Τμήμα V του τομεακού παραρτήματος, στις [θα διευκρινιστεί αργότερα]

[ονομασίες και λεπτομερή στοιχεία των καταχωρημένων φορέων διαπίστωσης της συμμόρφωσης]

Προσάρτημα Β

Φορείς διαπίστωσης της συμμόρφωσης των ΗΠΑ που προστίθενται στον κατάλογο φορέων διαπίστωσης της συμμόρφωσης, στην στήλη "πρόσβαση της ΕΚ στην αγορά των ΗΠΑ" στο Τμήμα V του τομεακού παραρτήματος, στις [θα διευκρινιστεί αργότερα]

[ονομασίες και λεπτομερή στοιχεία των καταχωρημένων φορέων διαπίστωσης της συμμόρφωσης]